“เครือซีพี” มอบหน้ากากอนามัย 2 หมื่นชิ้น “กองกำลังผาเมือง”
“เครือซีพี” ส่งมอบหน้ากากอนามัย CP จำนวน 2 หมื่นชิ้น “กองกำลังผาเมือง” สนับสนุนภารกิจเจ้าหน้าที่พื้นที่ชายแดนในเขตภาคเหนือ ภายใต้สถานการณ์โควิด-19
24 ม.ค. 2565

พลตรี นฤทธิ์ ถาวรวงษ์ ผู้บัญชาการกองกำลังผาเมือง รับมอบ “หน้ากากอนามัย CP” จำนวน 20,000 ชิ้น จากบริษัท เครือเจริญโภคภัณฑ์ จำกัด หรือ CP โดย นายจอมกิตติ ศิริกุล รองกรรมการผู้จัดการอาวุโส ด้านพัฒนาความยั่งยืนภาครัฐและกิจการสัมพันธ์ เครือซีพี และผู้ช่วยบริหาร สำนักประธานคณะกรรมการบริหาร บริษัท เจริญโภคภัณฑ์อาหาร จำกัด (มหาชน) หรือ CPF เป็นผู้แทน ส่งมอบความห่วงใยที่บริษัทมีต่อเจ้าหน้าที่ผู้ปฏิบัติงานและพี่น้องประชาชน ในสถานการณ์โควิด-19 สายพันธุ์ใหม่ “โอมิครอน” ที่กำลังระบาดและสร้างผลกระทบในปัจจุบัน ณ หน่วยเฉพาะกิจ กรมทหารม้าที่ 3 กองกำลังผาเมือง จ.เชียงราย
โดยพลตรี นฤทธิ์ ผู้บัญชาการกองกำลังผาเมือง เปิดเผยว่า กองกำลังผาเมือง มีภารกิจในเขตจังหวัดเชียงใหม่ เชียงราย พะเยา น่าน อุตรดิตถ์ และพิษณุโลก รวมพื้นที่รับผิดชอบใน 24 อำเภอชายแดน ปัจจุบันจากเหตุโรคโควิด-19 ได้พบกับความท้าทายในการปฏิบัติงานทั้งในส่วนของเจ้าหน้าที่ผู้ปฏิบัติงาน รวมถึงประชาชนในพื้นที่ปฏิบัติการ ในการนี้ ขอขอบคุณเครือเจริญโภคภัณฑ์ ที่ให้การสนับสนุนหน้ากากอนามัยในครั้งนี้เป็นอย่างยิ่ง
ด้านนายจอมกิตติ เปิดเผยว่า เครือซีพี ได้ส่งมอบหน้ากากอนามัยซีพี ให้กองกำลังผาเมือง ในครั้งนี้เพื่อเป็นขวัญกำลังใจแก่ทหารผู้ปฏิบัติหน้าที่ในสถานการณ์โควิด-19 อย่างราบรื่นและปลอดภัย โดยภารกิจดังกล่าวนี้ เป็นหนึ่งในนโยบายของท่านประธานอาวุโสเครือซีพี “ธนินท์ เจียรวนนท์” ที่มอบหมายให้กับทุกกลุ่มธุรกิจเข้าไปช่วยเหลือสังคม ภายใต้โครงการ “ร้อยเรียงความดี ซีพี 100 ปี” เพื่อสนับสนุนการทำงานของเจ้าหน้าที่ผู้ปฏิบัติงานอย่างเสียสละ ทุกท่านถือเป็นกลุ่มเสี่ยงในการปฏิบัติหน้าที่ เชื่อมั่นทุกหน่วยงานมีมาตรการการป้องกันต่างๆ อย่างเคร่งครัด ทั้งเว้นระยะห่าง หลีกเลี่ยงพื้นที่ชุมชนแออัด ล้างมือ รวมถึงสวมใส่หน้ากากอนามัย
อย่างไรก็ตามขณะนี้มีแนวโน้มผู้ติดเชื้อเพิ่มจำนวนมากขึ้น ยังพบว่าในบางพื้นที่ประสบปัญหาขาดแคลนหน้ากากอนามัย ฉะนั้นเพื่อช่วยบรรเทาปัญหาดังกล่าว เครือซีพีได้เดินหน้าส่งมอบหน้ากากอนามัยทางการแพทย์ ให้กับกลุ่มเจ้าหน้าที่ผู้ปฏิบัติงาน บุคลากรทางการแพทย์ และกลุ่มเปราะบาง ที่ขาดแคลนทั่วประเทศแล้วกว่า 30 ล้านชิ้น
นอกจากนี้บริษัทฯ ยังส่งมอบอาหาร 2 ล้านกล่อง ให้ชุมชนภายใต้โครงการ “ครัวปันอิ่ม” 40 จุด ทั่วเขตกรุงเทพมหานครและปริมณฑล ล่าสุดดำเนินโครงการ “ซีพี ปันปลูก ฟ้าทะลายโจร” ภายใต้แนวคิด “ร้อยเรียงความดีซีพี 100 ปี” ด้วยการปลูกและผลิตยาสมุนไพร แจกฟรี 30 ล้านแคปซูล เพื่อแจกจ่ายให้แก่ประชาชนกลุ่มเปราะบาง โดยเครือซีพี มุ่งหวังเป็นอย่างยิ่งว่า จะเป็นส่วนหนึ่งที่ช่วยให้เจ้าหน้าที่ผู้ปฏิบัติงานทุกคน ประชาชน และประเทศไทยก้าวข้ามผ่านวิกฤตนี้ไปด้วยกัน